# Porodica i vrednosti

Kada govorimo o odnosu vrednosti i porodičnog polja, razlikujemo tri nivoa:

* + 1. Porodičnu ideologiju
  + 2. Porodični vrednosni sistem
  + 3. Individualne porodične vrednosti

Prvi se odnosi na način na koji se u društvu vidi (jedini) poželjan oblik porodice, poželjni odnosi unuta porodice i odnosi porodice sa spoljnim okruženjem. O ovom fenomenu je Donzelo (Donzelot, 1979) pisao kao *familzmu,* odnosno ideologiji koja je povezana sa građanskim društvom i značajem koji je dat nuklearnoj porodici, heteronormativnosti, podeli rodnih sfera, i vrednosti koje ih prate.

Drugi se odnosi na vrednosni sistem porodice kao grupe. Vrednosni obrasci se stiču unutar porodice i generacijski prenose. U zavisnosti od klase, sloja, mesta stanovanja, nivoa obrazovanja, vrednosni sitemi porodica se mogu razlikovati.

Treći se odnosi na odnos koji pojedinci imaju prema porodičnom miljeu: prema značaju koji porodica ima za pojedinca, prema podeli uloga u javnoj i privatnoj sferi, seksualnosti, pravima na telo (abortusu) u dr.

Inglehart pravi razliku između dve skale vrednosnih orijentacija koje uključuju sledeće:

***Tradicionalne vrednosti vs. Sekularno-racionalne vrednosti***

Značaj religije

Značaj porodice

Podela rodnih uloga

Odnos prema abortusu

Odnos prema razvodu

Odnos prema vanbračnom rađanju

Odnos prema autoritetima

***Vrednosti preživljavanja vs. Vrednosti samoaktuelizacije***

Odnos prema fizičkoj sigurnosti

Odnos prema ekonomskj sigurnosti

Odnos prema drugim etničkim grupama

Poverenje u druge ljude

Tolerancija prema drugima (strancima, homoseksualcima)

Odnos prema životnoj sredini

Odnos prema rodnoj ravnopravnosti

Odnos prema političkoj participaciji

Na grafikonima su prikazane globalne raspodele ovih vrednosnih orijentacija.

*Porodica i vrednosti u Srbij.* Vrednosne orijentacije stanovništva Srbije su u periodu od otpočinjanja postsocijalističke transformacije pretrpele modernizacijske promene, bez obzira na efekte krize. Poređenjem podataka iz 1989. i 2004. godine, J. Pešić uočava da su tradicionalističke vrednosne orijentacije u Srbiji još uvek dominantne, ali da se u međuvremenu stepen njihovog prihvatanja smanjio, posebno kod muškaraca, dok je kod žena ostao na istom nivou. S obzirom na to da se promene vrednosnih obrazaca dešavaju u javnoj sferi i da su u njoj zastupljeniji muškarci, očekivano je da oni budu u većoj meri i nosioci promena (Pešić, 2006: 289–307). Promene podrazumevaju orijentisanost ka kolektivizmu, visok skor na skali autoritarnosti i visok stepen patrijarhalnosti. Reč je o patrijarhalnosti koja podrazumeva tradicionalno shvaćenu podelu poslova između polova, distinkciju javno–privatno i način odlučivanja u porodici: 1989. čak 73,9% populacije je patrijarhalno orijentisano, a 2004. godine 60,5% (Pešić, 2006). Do sličnih rezultata dolaze i Lazić i Cvejić (2004), poredeći vrednosne obrasce 1989. i 2003. godine. U ovom periodu je došlo do izvesnog opadanja tradicionalističkih vrednosti merenih stepenom patrijarhalnosti i autoritarnosti, ukazujući nam na modernizacijske efekte perioda postsocijalizma. Iako je nacionalizam u ovom periodu zadržao visok nivo prisutnosti (pa se čak i povećao) i istovremeno ideje liberalizma se prihvatale sporo i sa značajnim oprezom, na nivou vrednosti koje utiču na unutarporodične odnose, možemo govoriti o promenama koje idu u pravcu manje rodne i generacijske asimetrije. Mada su promene očigledne, njihovi nosioci su i dalje u manjini u ukupnoj populaciji. Istraživanja koja se bave vrednostima, čiji je cilj ispitivanje stavova o porodičnim odnosima, ukazuju na to da u Srbiji u poslednjoj deceniji dvadesetog i u prvoj deceniji dvadeset prvog veka dominira obrazac u kome postoji izuzetno izraženo vrednovanje porodice, unutarporodičnog autoriteta i veoma prisutna roditeljska požrtvovanost za decu (Maksić, Pavlović, 2009: 265). Do sličnih rezultata dolazi i Blagojević (1997), baveći se problemom roditeljstva i istražujući jedan deo populacije roditelja – majke. Prema njenim rezultatima, oko trećine ispitanica ima izražene tradicionalističke vrednosti, dodatnih 60% su heterogene, dok svega 11,4% pripada modernističkom spektru vrednosti. Kao i kod Pešićeve, tip naselja (selo) i nivo obrazovanja ispitanika (niži nivoi) u velikoj meri koreliraju sa patrijarhalnim vrednostima ispitanika/ica.

Rezultati dalje pokazuju da porodica predstavlja veoma značajnu i gotovo nezamenljivu grupu za pojedinca u srpskom društvu. U istraživanju 2003. godine na pitanje: „Koliko je porodica važna?“, čak 96% ispitanika odgovorilo je pozitivno (83% da je „veoma važna“, samo 0,9% ispitanika odgovorilo je da je malo ili nimalo važna). Milić prepoznaje sledeće razloge nezamenljivosti porodice kao okvira funkcionisanja. S jedne strane, radi se o ideološkoj svesti koja je deo društvene i kulturne tradicije, a koja je dodatno dobila na značaju u periodu društvene krize i, s druge strane, usled realnih razloga jer se porodica sa svojim resursima (materijalnim, socijalnim, emocionalnim) pojavljuje kao najbitniji i neretko jedini oslonac pojedincu (Milić, 2004: 334). Međutim, iako najveći deo populacije gaji patrijarhalne vrednosti i iako su odnosi u porodici (podela poslova, moći i sl.) pod patrijarhalnim uticajima, doživljaj porodice i međusobna očekivanja njenih članova pretežno su modernistička. Tri četvrtine ispitanika smatra da su njihovi najveći porodični uspesi oni koji su deo modernog porodičnog habitusa, koji podrazumeva da porodica predstavlja okvir zadovoljstva i ispunjenja na *unutrašnjem, intimnom, ličnom i interakcijskom planu.* Daleko manji deo populacije (12%) porodicu vezuje za tradicionalne vrednosti („ugled porodice“ ili „poštovanje autoriteta u porodici“) (*Ibid.*: 337).